Covid-19: 'Belowende bewyse' van afwaartse neiging | Maroela Media
Daar was die afgelope week 'n daaglikse afname in nuwe Covid-19-gevalle en daar is belowende bewyse van 'n afwaartse neiging in hospitaalopnames.
Die positiwiteitskoers het ook geleidelik van 'n hoogtepunt van 36% tydens die tweede golf na 19% Vrydag afgeneem, het dr. Zweli Mkhize, minister van gesondheid, gesê.
"Ons hoop dat hierdie afname in getalle noodsaaklike verligting sal bring vir ons oorweldigde gesondheidsorgfasiliteite, in sowel die openbare as private sektor. Ons hou dit fyn dop om ons proses te bepaal vir ons aanbeveling dat van die beperkings wat tans geld, hersien word."
Die oordragkoers is egter steeds baie hoog en volgens Mkhize moet daar verseker word dat dié koers op 'n aanvaarbare vlak is voor beperkings verslap kan word. "Dit is dus noodsaaklik dat ons voortgaan om te fokus op die dinge wat ons weet beskerming bied, naamlik die dra van maskers, sosiale distansiëring en gereelde ontsmetting van hande en oppervlaktes.
"Ons is dankbaar teenoor alle Suid-Afrikaners dat hulle hul rol gespeel het om die verwoestende gevolge van Covid-19 te versag."
Sahpra keur entstof goed
Mkhize het intussen ook bekend gemaak dat die Suid-Afrikaanse Gesondheidsproduktebeheerraad (Sahpra) goedkeuring gegee het aan die nasionale departement van gesondheid vir die verspreiding van die entstof in Suid-Afrika.
"Ons sal in die volgende paar dae met die publiek in gesprek tree om terugvoer te gee oor die vordering met die eerste besending entstowwe wat ons gesê het in die eerste kwartaal ontvang sal word. In hierdie stadium wil ons Suid-Afrikaners verseker dat alles op dreef is. Ons werk nou saam met alle relevante belanghebbendes om te verseker dat die implementering van die inentingsprogram glad verloop."
Volgens Mkhize is die regering die afgelope paar dae oorval deur aanbiedings van private agente wat die entstof wil versprei.
"As departement het ons besluit en wil ons die publiek inlig dat dit van kritieke belang is dat so 'n agent en hul entstowwe se egtheid direk by die vervaardigers bevestig moet word. Dit is volgens ons die enigste manier om die kwaliteit van entstowwe wat deur derde partye verkry kan word, te waarborg."
Die regering het direkte toegang om met die vervaardigers in kontak te tree en volgens Mkhize is 'n proses aan die gang gesit om enige entstowwe wat deur derde partye aangebied word, se egtheid te bevestig.
"Afwaartse neiging". So kan die strande maar weer oopmaak? Of moet wit toeristebesighede aan die kus eers tot binne in bankrotskap geruïneer word?
Kan Ek ook n agent word? Ek sal vir hulle se Ek stem ANC en Carl Niehaus is familie van My (Ek mag ook mos lieg)
Dalk kan Ek n paar miljoen verdien
Die een kommentaar weerspreek die volgende. Nou hoe nou?
Dan lees mens ook NZ en Mkhize oorweeg vlak 4 in ander media. Die mense moet nou hul "mind" begin opmaak!
Hou fyn dop, met die aankoop van die entstof kom daar weer GROOT skaal bedrog. Vir meer as 25 jaar ontvang die regering vet selarise deur verspotte uitlatings en bedrog, nou kort die land leiers en die onvermoë kom duidelik navore. Dit wil voorkom of kommunistiese ideologieë 'n mikpunt is vir die onbevoegte regering om burgers totaal te beheer.
Iemand merk in die week op dat daar 'n skielike daling in sterftes is. Die WGO het ook versoek dat die kritieke vlakke in meting minder sensitief gestel word agv die oormaat valspositiewes.